tartuNLP/wikipedia-smugri-20251201 huggingface dataset:
Ford Escort (1974)

Ford Escort II on Ford Escortin toinen sukupolvi, jota valmistettiin vuosina 1974–1980. Toisen sukupolven autojen valmistus loppui Englannissa elokuussa 1980 ja Saksassa hieman myöhemmin. Australiassa mallin korvasi Ford Laser.
Ford Escort II (1974–1980).
Edeltäjäänsä hieman tilavampi toisen sukupolven Escort esiteltiin alkuvuonna 1975. Mallisarjan ensimmäiset yksilöt valmistuivat tehtaan liukuhihnalta edellisen vuoden marraskuussa. Tekniset muutokset olivat vähäisiä, sillä auto perustui samalle perusrakenteelle kuin edeltäjänsä, ja siksi myös akseliväli oli pysynyt samanpituisena. Toisin kuin ensimmäisen sukupolven autot, toinen sukupolvi oli saksalais-englantilainen yhteishanke. Fordin ajatuksena Escortin markkinoinnissa oli tarjota pohjimmiltaan samaa autoa eri asiakaskohderyhmille. Perusmallit L ja GL suunnattiin tavanomaisille asiakkaille, kun taas Sport-, Mexico- ja RS2000-mallit oli tarkoitettu urheilullista, mutta silti edullista autoa hakeville asiakkaille. Ensi kertaa oli tarjolla myös selkeästi paremmin varusteltu Ghia-malli, jossa oli muun muassa musta vinyylikatto sekä erikoisvanteet. Kaupallisen sektorin tarpeisiin oli jo ensimmäisestä sukupolvesta tuttu kaksipaikkainen umpipakettiauto Van.
Mexico-mallia myytiin nyt vain Englannin sisämarkkinoilla, ja se oli saanut keulalleen ensimmäisen sukupolven RS2000-mallista tutun "Pinto"-moottorin, kutistettuna 1,6-litraiseksi. Muualla Euroopassa sen sijaan myytiin perinteisellä "Kent"-moottorilla varustettua mallia nimellä 1600 Sport. Ensimmäisen sukupolven RS1600-mallin BDA-moottorin kokoa oli hieman kasvatettu ja se tunnettiin nyt nimellä RS1800. Tämä malli oli erityisesti suunnattu kilpakäyttöön, ja vain harvoja yksilöitä on säilynyt tieliikenteessä. Niistäkin harvoista yksilöistä lähes kaikki ovat nykyisin keräilijöiden tallettamia harvinaisuuksia. FIA:n sääntöjen mukaan Fordin olisi pitänyt valmistaa 400 samanlaista yksilöä luokitustarkoituksiin, mutta harrastajien keskuudessa on jo pitkään vallinnut yleinen yhteisymmärrys siitä, että autoja olisi alun perin valmistettu huomattavasti vähemmän. Osaltaan hämmennys saattaa selittyä sillä, että monikaan RS1800 ei koskaan tullut siviililiikenteeseen, vaan ne varustettiin kilpa-autoiksi joko ralliin tai radalle jo uudesta pitäen. Toisen sukupolven mallistosta RS2000 erottuu muista muovisen viistetyn etusäleikkönsä ja nelivalojärjestelmänsä ansiosta. Kaikissa muissa malleissa oli joko yksi pyöreä tai neliskulmainen ajovalo kummallakin puolella. Neliovinen RS2000 oli saatavana ainoastaan Australiassa.
Ford Escort (1980)

Ford Escort III on Ford Escortin kolmas sukupolvi, jota valmistettiin vuosina 1980–1985.
Ford Escort III (1980–1985).
Kolmannen sukupolven Escort esiteltiin syyskuussa 1980. Tässä vaiheessa myös Euroopan ja Pohjois-Amerikan markkinoille tarkoitetut Escortit erotettiin toisistaan omiksi malleikseen. Escort valittiin Vuoden autoksi Euroopassa 1981.
Uuden Escortin oli tarkoitus olla kustannustehokas ja myös jossain määrin "hi-tech"-malli, joka voittaisi pääkilpailijansa Volkswagen Golfin saaman suosion. Kolmas sukupolvi oli varsin suuri uudistus edeltäjiinsä nähden. Huomattavimmat muutokset olivat auton muuttuminen sedanista monikäyttöiseksi hatchback-koriksi sekä vetotavaltaan etuvetoiseksi. Sedania alettiin valmistaa vuonna 1983 Ford Orion -nimisenä. Tarjolle tuli vuonna 1984 myös ensimmäistä kertaa avomalli. 
Myös moottoritekniikka oli täysin poikkeavaa edeltävistä kahdesta sukupolvesta. Vaihtoehtoina olivat 1,3- ja 1,6-litraiset kannen yläpuolisella nokka-akselilla varustetut CVH-moottorit sekä Ford Fiestasta lainattu niin sanottu "Valencia"-tyyppinen 1,1-litrainen moottori. Ensi kertaa saatavana oli myös 1,6-litrainen dieselmoottori.
Golfin GTI-mallia vastaamaan Ford esitteli 1,6-litraisesta CVH-moottorista piristetyn XR3-version. Vuonna 1983 se varustettiin polttoaineen suihkutusjärjestelmällä ja mallimerkintä muuttui muotoon XR3i (i = "injection", ’ruiskutus’). Viimeinen uudistus tapahtui vuonna 1984, jolloin malliston huipulle saatiin turboahdetulla moottorilla varustettu RS Turbo.
Suomeen ja muutamiin muihin maihin tuotiin vuosina 1983–1985 Brasiliassa valmistettua Escort LX -mallia, jossa oli parempi varustelu, löysempi jousitus ja vanhanaikaiset Renault-sukuiset moottorit. Brasilialaismallit olivat kuitenkin laadultaan heikompia ja varaosien saatavuus oli ongelmallista.
Ford Escort (1986)

Ford Escort IV on Ford Escortin neljäs sukupolvi, jota valmistettiin vuosina 1986–1992.
Ford Escort IV (1986–1992).
Escort sai pienen kasvojenkohotuksen mallivuodelle 1986. Monissa yhteyksissä auto tunnetaan Mk IV -nimellä, vaikka virallisesti se luetaan edelleen kolmannen sukupolven Escortiksi. Tärkeimmät uudistukset olivat lisävarusteena saatava mekaaninen ABS-jarrujärjestelmä (Turbo-mallissa vakiovaruste) sekä lämmitettävä tuulilasi. Fiestan alitehoiseksi osoittautunut 1,1-litrainen jätettiin pois moottorivalikoimasta ja 1,3 litran CVH-moottori kasvoi 1,4-litraiseksi.
Lemmitty

Lemmitty on vanha suomalainen etunimi. Se on esihistorialliselta ajalta peräisin oleva muinaissuomalainen nimi, joka otettiin uudelleen käyttöön 1800-luvulla. Samaa perua on myös nimi Lempi. 
Lemmitty-nimi mainittiin Kansanvalistusseuran kalenterissa vuonna 1883. Suomalaisessa almanakassa se oli mukana vuosina 1908–1949, jolloin Lemmityn nimipäivää vietettiin 18. elokuuta. Aikaisemmin kyseinen päivä oli ollut kreikkalaistaustaisen "Agapeetuksen" nimipäivä. Kumpikin nimi tarkoittaa ’rakastettua’. 
Digi- ja väestötietoviraston tilastoista selviää, että Lemmitty-nimeä on annettu sekä naisille että miehille. Edellisillä se on kuitenkin ollut paljon yleisempi: vuoteen 2020 mennessä tämän etunimen on saanut 1 982 naista ja noin 50–60 miestä. Lemmityksi on nimetty varsinkin 1910- ja 1920-luvuilla syntyneitä; 1950-luvun jälkeen uusia Lemmittyjä on syntynyt enää harvakseltaan. Kustaa Vilkunan kirjassa "Etunimet" (2007) todetaan, että nimi on ”ehkä liian tunnepitoinen kelvatakseen yleisempään käyttöön”.
Kuopion vankileiri

Kuopion vankileiri oli vuonna 1918 noin 2639 vangin vankileiri. Sotaa edeltävänä aikana pyrittiin saamaan sopu aikaan osapuolien kesken, jopa juuri ennen sodan syttymistä, sopua haettiin Kuopion Puistokoululla järjestetyssä kokouksessa. Vankileirillä henkensä menetti lähes 500 vankia, nälkään ja tauteihin. Kuopion vankileiri ei poikennut muista leireistä erityisesti, ravintoa oli liian vähän ja vankeja liikaa yhdellä pienellä alueella. Myös hygienia oli huonoa ja tämän johdosta sairastuneisuus erilaisiin tauteihin kasvoi.
Kuopion vankileirillä olivat vangittuina muun muassa Yrjö Hyvärinen, Ville Vainio, Antti Mäkelin, Roope Tuhti, Taavi Tainio, Edvard Halonen, Pekka Aakula, Antti Lastu, Tahvo Hiekkaranta ja Juho Tila. Vankileirin toiminta lakkasi syyskuun lopulla vuonna 1918.
Perfect Illusion

Perfect Illusion on yhdysvaltalaisen laulaja-lauluntekijä Lady Gagan musiikkikappale. Sen julkaisi Interscope Records hänen viidennen, Joanne-studioalbuminsa johtosinglenä 9. syyskuuta 2016. Kappaleen ovat sekä sanoittaneet että tuottaneet Gaga, Kevin Parker, Mark Ronson ja BloodPop. "Perfect Illusion" on lajityypiltään pop, dancerock ja poprock-kappale, jonka sanat kertovat artistin "parhaimmista kohokohdista ja huonoimmista heikkouksista" parisuhteessa. Kappaleen musiikkivideon ohjasivat Ruth Hogben sekä Andrea Gelardin ja sen ensiesitys oli Foxilla "Scream Queensin" toisen tuotantokauden avausjaksossa 20. syyskuuta 2016.
"Perfect Illusion" sai musiikkikriitikoiden keskuudessa vaihtelevia vastaanottoja ristiriitaisista positiivisiin, joidenkin kiinnitettyä huomiota samanlaisuuksiin yhdysvaltalaismuusikko Bruce Springsteenin kappaleiden kanssa. Kaupallisesti kappale oli kansainvälinen menestys, sen päästyä singlelistan kärkeen Kreikassa ja Ranskassa sekä kymmenen parhaan joukkoon Italiassa, Skotlannissa, Slovakiassa, Tšekissä ja Unkarissa. Lisäksi se pääsi singlelistan kahdenkymmenen parhaan joukkoon Australiassa, Isossa-Britanniassa, Kanadassa, Libanonissa, Portugalissa, Sveitsissä ja Yhdysvalloissa. Kappale on myynyt julkaisunsa jälkeen Brasiliassa platinaa.
Gaga esitti kappaleen ensimmäisen kerran livenä Moth Clubilla Lontoossa 10. syyskuuta 2016. Sen jälkeen hän on esittänyt sen muun muassa kolme päivää kestäneellä Dive Bar Tour -kiertueella sekä The Late Late Show with James Cordenissa. "Perfect Illusion" on ollut myös mukana yhdysvaltalaisen -kauhuohjelman trailerissa.
Million Reasons

Million Reasons on yhdysvaltalaisen laulajan-lauluntekijän Lady Gagan musiikkikappale. Sen julkaisi Interscope Records hänen viidennen, Joanne-studioalbumin toisena singlenä 8. marraskuuta 2016. Kappale oli julkaistu jo ennen tätä promosinglenä 5. lokakuuta 2016. Kappaleen ovat sanoittaneet Gaga, Hillary Lindsey ja Mark Ronson, joista Gaga ja Ronson myös tuottivat sen BloodPopin kanssa.
"Million Reasons" on lajityypiltään pop ja country kappale, jonka sanat kertovat parisuhteen aikaisista "sydänsurusta ja toivosta". Kappale sai pääosin positiivisen vastaanoton musiikkikriitikoilta, jotka kehuivat sen yksinkertaista tuotantoa ja sanoituksia. Kaupallisesti kappale oli kohtalainen menestys, sen päästyä singlelistan kymmenen parhaan joukkoon Slovakiassa, Sveitsissä, Unkarissa, Yhdysvalloissa ja Venezuelassa. Lisäksi kappale on myynyt Australiassa yksinkertaista ja Italiassa sekä Yhdysvalloissa kolminkertaista platinaa. Kappale oli ehdolla Grammylle vuoden 2018 Grammy-palkintogaalassa kategoriassa "Paras pop soolo esitys".
Kappaleen musiikkivideon ohjasivat Ruth Hogben sekä Andrea Gelardin ja sen juoni on jatkumoa edeltäjäsingle Perfect Illusionin musiikkivideolle. Video julkaistiin 14. joulukuuta 2016. Gaga on esittänyt "Million Reasonsin" ensimmäisen kerran livenä Dive Bar Tour-kiertueella 5. lokakuuta 2016.
Bejan Daruwalla

Bejan Daruwalla (11. heinäkuuta 1931 – 29. toukokuuta 2020) oli intialainen astrologi. Hän hyödynsi astrologisessa tulkinnassaan useita eri menetelmiä kuten palmistriaa, numerologiaa, tarokkikortteja, Yijingiä, heprealaista mytologiaa sekä vedalaista ja länsimaista astrologiaa. Uskonnolta ja taustaltaan hän on zarathustralainen, mutta hänet tunnetaan Ganeshan palvojana.
Daruwallan astrologinen ura alkoi, hänen omien sanojensa mukaan, 19-vuotiaana opiskelijana. Hänen ystävänsä isä, joka työskenteli astrologina, kertoi hänelle, että hänestä tulee kuuluisa astrologi. Astrologian ohella hän työskenteli useita vuosia Ahmedabadin yliopistossa englannin kielen professorina. Hän osallistui vuodesta 2003 Intian suurimman astrologisen verkkosivuston GaneshaSpeaksin toimintaan.
Hän kertoi vuonna 2000 pitävänsä BJP:tä tulevaisuuden puolueena ja uskovansa Atal Bihari Vajpayeen olevan suurin intialainen Gandhin jälkeen. Vuonna 2014 hän ilmoitti uskovansa Narendra Modin voittavan parlamenttivaalit ja pääsevän pääministeriksi. Kaksi vuotta aikaisemmin Gujaratin pääministerinä toiminut Modi oli pitänyt puheen Daruwallan "2012: End of the World?" -kirjan julkistustilaisuudessa. Vuonna 2015 Modin hyökättyä Biharin pääministeri Nitish Kumaria vastaan siitä, että Kumar oli kysellyt neuvoja okkultisteilta, Daruwalla ilmoitti medialle, että Modi oli itse luettanut tulevaisuutensa hänellä. Hän kertoi myös vuonna 2019, että Modi jatkaisi maansa pääministerinä. Hänen epäonnistuneisiin ennustuksiinsa lukeutuvat muun muassa väitteet siitä, että koronaviruspandemia päättyisi toukokuussa 2020. Aikaisemmin hän oli virheellisesti ennustanut, että Kashmirin ongelmat päättyisivät vuonna 2001 ja Yhdysvalloilla olisi ensimmäinen naispresidentti vuonna 2010.
Ilomantsin lukio

Ilomantsin lukio on pohjoiskarjalalaisessa Ilomantsin kunnassa toimiva pieni yleissivistävä yleislukio. Vuonna 2018 lukiossa opiskeli 27 lukiolaista.
Ilomantsin lukio on pärjännyt useassa lukiovertailuissa hyvin. Koulu sijoittui esimerkiksi STT:n vuoden 2019 lukiovertailussa Pohjois-Karjalan parhaaksi lukioksi. STT:n lukiovertailu kuvastaa osaltaan lukio-opetuksen hyvää tasoa. Tässä lukiovertailussa mitataan osaamisen kehittymistä tarkastelemalla oppilaiden ylioppilaskirjoitusten arvosanoja verrattuna lukion sisäänpääsykeskiarvoihin kolme vuotta aiemmin.
Ilomantsin lukion kanssa samalla kiinteistöllä opiskelevat Ilomantsin yhtenäiskoulun eli Pogostan koulu esi- ja alakoulun oppilaat. Kunta sulki kaikki viimeisetkin kyläkoulunsa kevätlukukauden 2020 jälkeen ja keskitti perusopetuksen Pogostan kouluun.
Audi 90

Audi 90 on Audin vuosina 1984–1991 valmistama ylemmän keskiluokan automalli, joka oli Audi 80:n ylellisempi ja suuremmalla moottorilla varustettu sisarmalli. 90-mallinimen käytöstä luovuttiin vuonna 1991 Audi 80 (B4) -mallin esittelyn yhteydessä.
Audi 90 B2 (1984–1987).
Vuonna 1984 Audi 80 (B2) -mallin kasvojenkohotuksen yhteydessä sen viisisylinterisellä moottorilla varustetut mallit eriytettiin Audi 90 -mallinimen alle. Bensiinimoottorivalikoiman muodostivat 2,0-litrainen (115 hv) ja 2,2-litrainen (136 hv). Lisäksi saatavana oli myös nelisylinterinen 1,6-litrainen (70 hv) dieselmoottori. 
Audi 90 B3 (1987–1991).
Audi 80 (B3) -malliin perustuva Audi 90 esiteltiin vuoden 1987 alkupuolella. Bensiinimoottorivalikoiman muodostivat viisisylinteriset 2,0- (115/160 hv) ja 2,3-litraiset (136/170 hv), dieselmoottorina oli nelisylinterinen 1,6-litrainen (80 hv).
Toyota Corolla (1983)

Toyota Corolla E80 on Toyota Corollan viidennen sukupolven malli, jota valmistettiin vuosina 1983–1987. Se korvasi edeltäneen E70-mallin ja seuraajaksi tuli E90. Pohjois-Amerikassa myytiin Corollaan perustuvaa Chevrolet Novaa.
Toyota Corolla E80 (1983–1987).
Viidennen sukupolven Corolla esiteltiin vuonna 1983 neliovisena sedanina ja viisiovisena liftbackina. Merkittävä uudistus edellismalliin verrattuna oli vetotavan muuttuminen takavetoisesta etuvetoiseksi. Etuvetoista farmarimallia ei kuitenkaan tullut, vaan takavetoisen E70-sukupolven farmaria myytiin edelleen E80:n rinnalla. Lisäksi Corolla-mallistoon kuuluneet coupé-koriset versiot (AE85 ja AE86) olivat takavetoisia. Kolme- tai viisiovinen pystyperäinen hatchback-malli esiteltiin syksyllä 1984.
Vuonna 1985 Corolla sai muun muassa aiempaa leveämmät ajovalot.
Toyota Corolla (1987)

Toyota Corolla E90 on Toyota Corollan kuudennen sukupolven malli, jota valmistettiin vuosina 1987–1992. Se korvasi edeltäneen E80-mallin ja seuraajaksi tuli E100. Japanissa osaa malleista myytiin nimellä Toyota Sprinter, Etelä-Afrikassa puolestaan käytettiin nimiä Toyota Conquest ja Toyota Tazz. Lisäksi Yhdysvalloissa valmistettiin Corollaan perustuvaa Geo Prizmiä, Australiassa puolestaan Holden Novaa. Molemmat mallit olivat seurausta General Motorsin ja Toyotan välisestä yhteistyöhankkeesta.
Toyota Corolla E90 (1987–1992).
Kuudennen sukupolven Corolla esiteltiin keväällä 1987. Tekniset muutokset edeltäjään verrattuna eivät olleet merkittäviä, mutta alustarakenteita oli jonkin verran uudistettu paremman jousitusmukavuuden takaamiseksi. Täytenä uutuutena Corolla-mallistossa saataville tuli nelivetoinen malliversio. Korimalleina olivat kolmi- ja viisioviset hatchbackit, neliovinen sedan, viisiovinen liftback ja farmari. Farmarimallin muuttuminen takavetoisesta etuvetoiseksi tapahtui vasta E90-mallisukupolvessa, sillä takavetoisen E70-sukupolven farmariversio oli säilynyt mallistossa vuoteen 1987 saakka. Nelivetoinen farmarimalli erosi etuvetoisesta etenkin peräosansa muotoilun osalta, ja sitä myytiin Japanissa nimellä Toyota Sprinter Carib.
Kontiolahden lukio

Kontiolahden lukio on pohjoiskarjalalaisessa Kontiolahden kunnassa toimiva yleislukio. Vuonna 2018 lukiossa opiskeli 213 lukiolaista.
Kontiolahden lukio on aiemmin houkutellut lukiolaisia opiskelemaan useita kieliä esimerkiksi ulkomaille suuntautuvien opintomatkojen avulla. Nyttemmin lukio (kunta) antaa lukion alussa kullekin lukiolaiselle kannettavan tietokoneen käyttöönsä.
Kontiolahden lukio on pärjännyt useassa lukiovertailuissa hyvin. Koulu sijoittui esimerkiksi STT:n vuoden 2019 lukiovertailussa Pohjois-Karjalan kolmanneksi parhaaksi lukioksi. STT:n lukiovertailu kuvastaa osaltaan lukio-opetuksen hyvää tasoa. Tässä lukiovertailussa mitataan osaamisen kehittymistä tarkastelemalla oppilaiden ylioppilaskirjoitusten arvosanoja verrattuna lukion sisäänpääsykeskiarvoihin kolme vuotta aiemmin.
Saman Kontiolahden kirkonkylän koulukeskuksen tontilla toimivat myös Kontiolahden koulu (kunnan ainoa yläkoulu) ja syksystä 2021 lähtien Kirkonkylän koulu (alakoulu).
Tohmajärven lukio

Tohmajärven lukio on pohjoiskarjalalaisessa Tohmajärven kunnassa toimiva pieni yleislukio. Lukio perustettiin vuonna 1966. Se toimii Tohmajärven koulukeskuksessa yhdessä Tietäväisen koulun kanssa. 
Vuonna 2018 lukiossa opiskeli 48 lukiolaista.
Pihkanjalostustuotteet

Pihkanjalostustuotteet tai mäntyuutetuotteet () ovat männystä ja muista havupuista saatavia kemikaaleja, joihin lukeutuvat muun muassa piki, tärpätti, mäntyöljy, resiini ja terpeenit. Kemikaaliryhmän englanninkielinen nimi "naval stores" viittaa niiden erilaisiin käyttökohteisiin puulaivojen rakentamisessa ja huollossa. Suurimmat pihkanjalostajat olivat Yhdysvallat ja Ranska, mutta teollisuudenala oli suuri myös Kreikassa, Espanjassa, Portugalissa ja Meksikossa.
Pyhäselän lukio

Pyhäselän lukio on Joensuun kaupungin Pyhäselän pitäjän keskustaajamassa Hammaslahdessa toimiva yleislukio.
Vuonna 2018 lukiossa opiskeli 75 lukiolaista.
Rantabaari (1. tuotantokausi)

Suomalaisen Rantabaari-draamasarjan ensimmäinen tuotantokausi esitettiin syksyllä 2019. Jaksot esitettiin Sub-kanavalla ja julkaistiin mtv-suoratoistopalvelussa tiistaista torstaihin. Viikon kolme jaksoa julkaistiin tiistaisin ennakkoon maksullisessa C More -suoratoistopalvelussa.
Juoni.
Sarjan alussa Johannes Taivalsalo (es. Tuukka Leppänen) on myymässä omistamaansa Trissa-ravintolaa, sillä hän on lähdössä pitkälle matkalle yhdessä Suvi-vaimonsa (es. Jaana Joensuu) kanssa. Suunnitelmat muuttuvat, kun Johannes hukkuu saatuaan vedessä sairauskohtauksen. Leskeksi jäänyt Suvi päätyy myymään ravintolan Alissalle (es. Johanna Puhakka) ja Lolalle (es. Sofia Arasola), vaikka vastarannalla Mikä maininki -vesiurheilukeskusta pitävät Perttu (es. Heikki Ranta) ja Anssi (es. Matti Leino) olisivat olleet myös kiinnostuneita kaupoista.
Suvi uskottelee siskoilleen Kristalle (es. Emilia Jansson) ja Jartsalle (es. Aino Sirje) sekä kaikille muille lähtevänsä matkalle Johanneksen kuolemasta huolimatta. Todellisuudessa Suvi onkin jäänyt Helsinkiin ja piileskelee kodissaan. Asunnolla huoltohommissa käynyt Pietari (es. Miikka Wallin) kuitenkin näkee Suvin ja lupautuu auttamaan Suvia arjen pyörittämisessä. Suvin "palattua takaisin Helsinkiin" paljastuu hänen salaisuutensa pian muillekin. Ainoastaan Krista saa selville myös sen, että Suvi ja Pietari ovat päätyneet harrastamaan seksiä, vaikka Pietari on menossa naimisiin Lolan kanssa.
Trissassa keittiöharjoittelija Ville (es. Jaakko Mölsä) ihastuu pomoonsa Jartsaan, mutta Jartsan sitoutumiskammo hidastaa suhteen syntymistä. Alissa päätyy alun erimielisyyksien jälkeen seurustelemaan Pertun kanssa, vaikka haikaileekin samalla Anssin perään, jonka kanssa oli päätynyt sänkyyn sarjan ensimmäisessä jaksossa nähdyssä takaumassa seksiorgioista.
Syyskauden viimeisessä jaksossa Kristan kanssa naimisissa olevan, yliopistotyttöjen ihannoiman, Saulin (es. Heikki Slåen) ja hänen oppilaansa Milon (es. Eric Barco) kiristyneet välit muuttuvat, kun Sauli alkaa yllättäen suutelemaan Miloa ja pari päätyy harrastamaan seksiä yliopiston luentosalissa. Anssin epämääräisiä taustoja selvitellyt Alissa näkee, kuinka Anssi retuuttaa jonkun väkisin veneeseensä ja päättää selvittää onko Anssin veneen lukitussa ruumassa vanki. Alissa löytää veneeltä naisen, jonka henkilöllisyys jää epäselväksi, kun Anssi yllättäen palaakin veneelle.
Rantabaari (2. tuotantokausi)

Suomalaisen Rantabaari-draamasarjan toinen tuotantokausi julkaistiin keväällä 2020 C More -suoratoistopalvelussa. Jaksoja julkaistiin maanantaisin kuusi kappaletta (paitsi viimeisellä julkaisuviikolla seitsemän jaksoa). Toisen tuotantokauden jaksot esitettiin televisiossa Sub-kanavalla ja julkaistiin mtv-suoratoistopalvelussa maanantaista keskiviikkoon elokuusta-joulukuuhun 2020.
Tahto Areena

Tahto Areena on Huittisissa sijaitseva liikuntahalli, joka on valmistunut vuonna 2019. Se rakennettiin liikuntahalli Huhkolinnan tilalle. Liikuntasali on kokonaisalaltaan 1383 m² ja se jaetaan neljään eri lohkoon. Yhtä aikaa voi pelata esimerkiksi lentopalloa, koripalloa ja sählyä. Liikuntahallissa on myös kahvila, 60 metrin juoksurata ja voimailutila.
Ambikapur

Ambikapur on Intian Chhattisgarhin osavaltiossa sijaitseva noin 112 000 asukkaan kaupunki, joka toimii Surgujan piirikunnan hallinnollisena keskuksena. Kaupungin entinen nimi on Surguja, jonka lisäksi se tunnetaan toisinaan nimellä Bisrampur. Ambikapur on aiemmin toiminut Surgujan ruhtinaskunnan pääkaupunkina. Ambikapur nousi vuonna 2019 Intian toiseksi puhtaimmaksi kaupungiksi ja sinne perustettiin maan ensimmäinen roskakahvila. Roskakahvilan perusideana on, että ihminen joka tuo kilogramman verran muoviroskaa saa ilmaisen aterian. 
Vuoden 2011 väestönlaskennan mukaan Ambikapurin väestöstä 79 prosenttia tunnustautuu hindulaisiksi. Toiseksi suurin uskonto on islam, jonka seuraajia kaupungissa asuu noin 11 prosenttia. Muslimien jälkeen seuraavaksi suurin uskonnollinen ryhmä ovat kristityt kahdeksalla prosentilla. Lukutaitoisten osuus asukkaista on noin 88 prosenttia. Slummeissa asui 19 151 henkeä eli melkein 16 prosenttia väestöstä.
Ambikapurissa sijaitsee vuonna 2008 perustettu Sargujan yliopisto.
Uuskäärmeet

Uuskäärmeet (Caenophidia) on käärmeiden kladi, joka sisältää suurimman osan nykyisistä käärmeistä. Ryhmä sisältää pisimmälle kehittyneet käärmeet, eikä sen jäsenillä ole lainkaan merkkejä primitiivisinä piirteinä pidetyistä lantionluista tai leuan "coronoideus"-luusta. Vain oikea keuhko on toimiva. Uuskäärmeitä voidaan pitää hyvin tyypillisinä käärmeinä: niillä on päässä tyypillinen levykuvio, niiden luuranko on kevyt, vartalonlihakset pitkät ja ruumis on solakka ja liikkuva. Suurin osa uuskäärmeistä on nopeita myrkkykäärmeitä.
Luokittelu.
Uuskäärmeiden luokittelu:
Sukupuuttoon kuolleet uuskäärmeheimot (Anomalophiidae, Nigerophiidae, Palaeophiidae ja Russellophiidae) puuttuvat luokittelusta, sillä niiden sukulaissuhteet ovat epäselvät.
Koenigsegg Regera

Koenigsegg Regera on Koenigseggin vuodesta 2015 lähtien valmistama superauto, joka korvasi Koenigsegg Ageran. Auto on hybridi eli sen voimanlähteenä on polttomoottorin ohella myös sähkömoottori. Totutusta poiketen autossa ei ole lainkaan vaihteistoa, vaan voima välittyy moottorista suoraan vetäville takapyörille. Auton ilmoitettu valmistusmäärä on vain 80 yksilöä, joista kaikki myytiin ennakkoon. Auton myyntihinta Britanniassa on 1 350 000 puntaa.
Auton suorituskyvyksi luvataan 410 km/h huippunopeus ja 2,8 sekunnin kiihtyvyys 0–100 km/h nopeuteen.
Kaikkien sankari

Kaikkien sankari ("Everyone’s Hero") on vuonna 2006 julkaistu yhdysvaltalainen-kanadalainen animaatioelokuva, jonka ohjasi Christopher Reeve.
Örjan Kihlström

Ivar Örjan Kihlström (s. 13. toukokuuta 1962 Bollnäs) on ruotsalainen raviohjastaja ja entinen ravivalmentaja. Hän on yksi maailman menestyneimmistä raviohjastajista, joka vuonna 1980 käynnistyneellä urallaan on ajanut yli 7 000 voittoa. Kihlströn lopetti oman valmennustoimintansa 1990-luvun puolivälissä, jonka jälkeen hän on työskennellyt lainaohjastajana.
Kihlström on voittanut muun muassa maailman arvostetuimpiin ravikilpailuihin kuuluvat Elitloppetin neljästi vuosina 2003, 2015, 2016, 2020 ja Prix d'Amériquen vuonna 2014. Muita hänen kansainvälisiä suurkilpailuvoittojaan ovat muun muassa Prix de Paris (2011, 2016), Prix de France (2004, 2005), UET Grand Prix (2003, 2009), Copenhagen Cup (2009), Oslo Grand Prix (2016), UET Trotting Masters (2016, 2018, 2019), Åby Stora Pris (2006, 2014, 2018, 2019) ja Hugo Åbergs Memorial (2013, 2016, 2017, 2018). Suomessa Kihlström on voittanut muun muassa St. Michelin (2005, 2016), Finlandia-ajon (2016) ja Prix d'Etain Royalin (2018). Ruotsin vuoden raviohjastajaksi Kihlström on valittu yhdeksän kertaa.
Johannes Jørgensen

Jens Johannes Jørgensen (6. marraskuuta 1866 Svendborg – 29. toukokuuta 1956) oli tanskalainen kirjailija. Hän valmistui ylioppilaaksi 1884 ja opiskeli alkuun kasvitieteitä, mutta keskittyi sitten yksinomaan kirjoittamiseen. Esikoisteos, runovihko "Vers", ilmestyi 1887. Sitä seurasivat kertomukset "Foraarssagn" (1888), "En fremmed" (1890), "Sommer" (1892), "Livets træ" (1893) sekä kokoelma "Stemninger" (1892), joka sisältää runoa ja proosaa. Hänen kaunis ja kuvallinen kielensä viittaa J. P. Jacobsenilta saatuihin vaikutteisiin.
Tanskalaisen uusromanttisen koulukunnan ohjelman muotoili aikakauskirja "Taarnet", jonka aihepiirinä olivat kuvataide ja kirjallisuus. Lehti ilmestyi kerran kuukaudessa 1893–1894, ja sitä toimittivat Jørgensenin kanssa Viggo Stuckenberg ja Sophus Claussen. 
Kertomuksessa "Hjemve" (1894) sekä runokokoelmassa "Bekendelse" (1895) pääsevät uskonnolliset tunnelmat yhä enemmän voitolle, ja teoksessa "Rejsebogen" (1895) Jørgensen kuvaa kääntymystään materialistista katolilaiseksi. Kirjassa "Livslogn og livssandhed" (1896; ) Jørgensen ahdistaa entisiä ystäviään ja hengenheimolaisiaan. Jørgensenin kääntymyksensä jälkeen kirjoittamat teokset ovat melkein yksinomaan aiheiltaan uskonnollisia. Niissä ilmenee kypsyyttä, syvää sielunelämää ja hienoa runoutta.
Suomennetut teokset.
Jørgensenin runo Rukous on julkaistu suomeksi antologioissa:
Pienet Miehet (albumi)

Pienten Miesten ensimmäinen levy äänitettiin vuonna 1988 Soundtrack-studiolla Helsingin Pitäjänmäellä. Äänittäjänä toimi pääasiassa Tipi Tuovinen. Levylle tavoiteltiin autenttista ja yksikertaista saundia jota bändin kesken kutsuttiin latosaundiksi. Kappaleet olivat bändille tuttuja ja keikoilla hioutuneita eikä studiossa käytetty juuri aikaa asioiden hieromiseen. Sessioissa äänitettiin myös kappale "Matkaa vaan" joka jäi lopulta pois levyltä.
Kappaleet.
A-puoli:
B-puoli:
Zsigmond Justh

Zsigmond Justh (1863–1894) oli unkarilainen kirjailija, jonka ensimmäisissä teoksissa, esimerkiksi romaanissa "Művész szerelem" (’Taiteilijarakkautta’, 1888), on huomattavissa ranskalaisten naturalistien vaikutus. Myöhemmin hän kääntyi käsittelemään kotoista Alföldin kansaa, esimerkiksi teoksissaan "A puszta könyve" (’Kirja pustasta’, 1891) ja "Gányó Julcsa" (1893), joissa hän varsin omaperäisellä herkkätuntoisuudella erittelee maalaiskansan sielunelämää. Ne lienevätkin Justhin parhaimmat teokset. Hänen muista teoksistaan ovat huomattavia "Pénz legendája" (’Rahan legenda’, 1893), jossa kuvaillaan unkarilaista aristokratiaa, sekä "Fuimus" (1894).
Painoton maa

Painoton maa on Pienten Miesten toinen levy joka äänitettiin Pitäjänmäellä Soundtrack-studiossa. Kuten ensimmäisen levyn äänittäjänä toimi myös tälläkin pääosin Tipi Tuovinen, lisäksi myös Seppo Myllyrinne, Matti Hukkanen ja Pekka Hakala. 
Äänityksiä tehtiin useaan otteeseen vuoden 1990 aikana ja joistain kappaleista tehtiin useita versioita ennen kuin päädyttiin lopulliseen. Toisaalta joitakin uusia kappaleita tallennettiin tuoretta intoa täynnä, koska rakenne ja sovitus syntyi itse äänitystilanteessa. 
Levyn miksasi ja tuotti Tipi Tuovinen. Ensimmäiseltä levyltä pois jätetty "Matkaa vaan" tehtiin nyt uudelleen. Sessioissa äänitettiin myös keikoilla vakiintunut Neil Youngin "Cinnamon Girl":n suomenkielinen versio "Kanelipuu", mutta koska sille ei saatu julkaisulupaa, siitä painettiin 50 kpl:n erä yksipuolista singleä yksityiskäyttöön.
Kappaleet.
"Kaikki sovitukset: Pienet Miehet"
13 nuolta

13 nuolta on Pienet Miehet -yhtyeen vuonna 2007 julkaistu albumi.
Ajatus kolmannesta levystä alkoi syntyä joskus vuoden 2001 tienoilla, kun bändin ”lopettamisesta” oli kulunut noin kymmenen vuotta. Jäkyn ja Juhan pöytälaatikoista alkoi löytyä kappaleita jotka piti saada työstää vanhan bändin kanssa. Suurin osa itse äänityksistä tehtiin kesällä 2004 Hauholla Vuolijoen kylässä vanhassa tallissa. Kappaleet ”Odotellessa” ja ”Toinen nappi” äänitettiin myöhemmin syksyllä Hitsvillessa Helsingissä ja ”Lintujen tietä” sekä ”Kaiken sen jälkeen” Hawaiji-studiolla Helsingissä. Äänittäjänä toimi pohjissa Mikael Tiittanen, ja päälleäänitykset ja täydennykset äänitti Miikka Paatelainen ”siellä ja täällä”. Levyn miksasi Janne Haavisto, lukuun ottamatta Miikka Paatelaisen miksaamaa ”Hernán”-kappaletta. 
Kappaleet.
Sanoitukset J. Järnefelt ja sovitukset Pienet Miehet.
Mr. Do!

Mr. Do! on Universalin kehittämä ja Taito Corporationin vuonna 1982 julkaisema videopeli. Peli muistuttaa Namcon kehittämiä Dig Dugia ja Pac-Mania. Pelistä tehtiin myös porttauksia kotikonsoleille, kuten ColecoVision ja Atari 2600. Universal kehitti myöhemmin myös jatko-osia pelistä, kuten Do! Run Run ja Mr. Do's Wild Ride, jotka julkaistiin 1984. Vuonna 1996 julkaistiin Neo Mr. Do!, joka oli Neo-Geolle julkaistu versio. 
Pelaaminen.
Pelissä pelaajan täytyy kaivaa tunneleita ja kerätä samalla kirsikoita. Pelaajan täytyy väistellä pieniä dinosauruksia muistuttavia vihollisia. Taso on suoritettu, kun kirsikat on kerätty, viholliset tuhottu, ylhäällä lukee "EXTRA" tai timantti on löydetty. Viholliset voi tuhota ampumalla pallolla tai pudottamalla omenoita niiden päälle, omena ei saa kuitenkaan pudota pelaajan päälle. Pelaaja tai viholliset voivat siirtää omenoita. Viholliset voivat myös voimistua, jolloin ne pystyvät kaivamaan maan läpi. Kun pisteitä tulee 5 000 niin tulee Alphamonster, jonka pelaaja voi tuhota samalla tavalla, kuin tavalliset viholliset.
Thom Eklund

Thom Eklund (s. 28. lokakuuta 1958 Enköping) on ruotsalainen jääkiekkoilija, pelipaikaltaan laitahyökkääjä. Hän edusti Ruotsin maajoukkuetta kaksissa olympialaisissa, Kanada-cupissa 1987 ja kolmissa MM-kilpailuissa, joissa hän saavutti kaksi olympiapronssia, yhden maailmanmestaruuden ja yhden MM-hopean. Ruotsin voittaessa maailmanmestaruuden Wienissä 1987 Eklund teki neljä maalia ja sai kolme syöttöpistettä.
Eklund edusti kotimaassaan Enköpings IS:ää kausina 1973–1976, Västerås IK:ta kausina 1976–1981, IF Björklöveniä kausina 1981–1984 ja Södertälje SK:ta kausina 1984–1992. Södertäljessä hän voitti Ruotsin-mestaruuden vuonna 1985. Eklund päätti pelaajauransa italialaisseura Fassassa, jota hän myös valmensi yhden kauden. Hän on toiminut myös muun muassa Almtuna IS:n ja Enköpings SK:n päävalmentajana.
Håkan Södergren

Håkan Södergren (s. 14. kesäkuuta 1959 Rosersberg) on ruotsalainen jääkiekkoilija, pelipaikaltaan laitahyökkääjä. Hän edusti Ruotsin maajoukkuetta kaksissa olympialaisissa, Kanada-cupissa 1987 ja viisissä MM-kilpailuissa, joissa hän saavutti kaksi olympiapronssia, yhden maailmanmestaruuden ja yhden MM-hopean. Ruotsin voittaessa maailmanmestaruuden Wienissä 1987 Södergren oli joukkueensa parhaita pistemiehiä kolmella maalilla ja kuudella maalisyötöllä.
Södergren edusti kotimaassaan Djurgårdens IF:ää kausina 1977–1991 ja voitti Ruotsin-mestaruuden vuosina 1983, 1989, 1990 ja 1991. Södergren päätti pelaajauransa Huddinge IK:n joukkueessa kaudella 1991–1992.
Södergren palkittiin Ruotsin parhaana pelaajana Guldpuckenilla vuonna 1987. Djurgårdens IF on jäädyttänyt Södergrenin pelinumeron 22. Hän on pelaajauransa jälkeen toiminut muun muassa norjalaisseura Vålerengan ja Djurgårdens IF:n johtotehtävissä sekä tv-kommentaattorina.
Michael Hjälm

Michael Hjälm (s. 23. maaliskuuta 1963) on ruotsalainen entinen jääkiekkoilija, pelipaikaltaan laitahyökkääjä. Hän edusti Ruotsin maajoukkuetta kaksissa olympialaisissa ja kaksissa MM-kilpailuissa, joissa hän saavutti kaksi olympiapronssia ja yhden MM-hopean. Hän edusti kotimaassaan MoDo AIK:ta kausina 1981–1984 ja uudelleen 1987–1991, IF Björklöveniä kausina 1984–1987 ja Rögle BK:ta kausina 1991–1996. Björklövenissä hän voitti Ruotsin-mestaruuden vuonna 1987.
NHL-seura Philadelphia Flyers varasi Hjälmin vuoden 1982 neljännellä kierroksella 77. varausvuorolla, mutta Hjälm ei koskaan pelannut NHL:ssä.
Viimeiset sarjaottelunsa Hjälm pelasi Rögle BK:ssa kaudella 1995–1996. Pelaajauransa lopettamisen jälkeen Hjälm toimi Rögle BK:n juniorijoukkueiden valmennustehtävissä vuosina 2008–2013.
Saksansuomalaiset

Saksansuomalaiset ovat äidinkielenään suomen kieltä puhuvia Saksan asukkaita, jotka etnisesti ovat suomalaisia. Heitä oli vuonna 2017 yhteensä 17 465. 
Yhteydet Suomesta Saksaan ovat olleet kiinteät jo ainakin keskiajalta alkaen. Tuolta ajalta ei tiedetä, kuinka paljon suomalaisia suuntasi Saksaan, mutta oletettavasti määrät ovat olleet hyvin vähäisiä. Muutamat suomalaiset lienevät liikkuneet jo tuolloin saksalaisalueella, lähinnä Pohjois-Saksan hansakaupungeissa. 1500-luvulla saksalaisten ja suomalaisten suhteet kiinteytyivät entisestään, kun luterilaisuus vakiinnutti asemansa Pohjoismaissa. Tunnetuin 1500-luvun väliaikaisesti Saksassa asuneista suomalaisista lienee Mikael Agricola, joka opiskeli noin kolme vuotta Wittenbergissä. Tämä ensimmäistä Saksaan muuttaneiden suomalaisten aaltoa voidaan kutsua individualistisen muuton ajaksi, ja se kesti aina 1960-luvulle saakka.
Toista jaksoa on nimitetty naisvaltaisen muuton ajaksi, kolmatta vakiintumisen ajaksi ja neljättä Euroopan unionin ajaksi. Toisessa vaiheessa 1960–1970-luvuilla muuttajat olivat etupäässä hyvin koulutettuja naisia, joilla ei ollut alun perin tarkoituksena jäädä maahan, mutta monet heistä jäivät avioliiton solmittuaan. Tänä aikana saksansuomalaisten määrä kasvoi tasaisesti. Toisen vaiheen aikana alkoi myös suomalainen yhdistystoiminta. Suomalaisuuden vaalimiseksi perustettiin suomalaisia seurakuntia ja Suomi-kouluja. Kolmas vaihe (vuodet 1980–1995) oli vakiintumisen aikaa. Saksansuomalaisten määrä pysytteli noin 9 000–10 000 siirtolaisen välillä. Luvuissa ovat mukana vain Saksan Liittotasavallassa asuneet Suomen kansalaiset, sillä Saksan Demokraattisesta Tasavallasta ei ole saatavana tilastoja. Itä-Saksassa lienee ollut vain muutamia kymmeniä suomalaissiirtolaisia. Euroopan unionin aikana saksansuomalaisten määrä on jonkin verran noussut. Vuonna 1995 saksansuomalaisia oli tilastojen mukaan 11 156 ja kymmenen vuotta myöhemmin 12 901. Uutena piirteenä Euroopan unionin aikana on ollut, että siirtolaisissa on enemmän perheitä, jotka tulevat maahan työkomennukselle. Tilastojen mukaan huippuvuosi oli 2017, jolloin Suomen kansalaisia oli rekisteröityinä Saksassa 17 465. Yksittäisistä kaupungeista suomalaisia asuu eniten pääkaupungissa Berliinissä, jossa Suomen kansalaisia asui vuoden 2018 lopussa noin 2 750.
Kiipijämuura

Kiipijämuura ("Myrmoborus leucophrys") on puumuurien heimoon kuuluva varpuslintu.
Kiipijämuuraa tavataan Boliviassa, Brasiliassa, Kolumbiassa, Ecuadorissa, Ranskan Guianassa, Guyanassa, Perussa, Surinamessa ja Venezuelassa, ja sen levinneisyysalueen pinta-ala on noin 7 440 000 km2. Lajia on kuvattu melko yleiseksi ja se on luokiteltu elinvoimaiseksi. Sen arvellaan kuitenkin olevan vähenemässä elinympäristöjen tuhoutumisen vuoksi.
Sebennytos

Sebennytos (, myös ; ) eli Tjeb-netjer (; ) oli kaupunki muinaisessa Egyptissä. Se sijaitsi Ala-Egyptissä eli Niilin suistossa ja kuului Sebennyteen nomokseen, jonka pääkaupunki se oli. Nykyisin paikalla sijaitsee Samannudin kaupunki.
Sebennytos sijaitsi Niilin Sebennytikos-suuhaaran varrella joen ja Sebennytoksenjärven () välisellä niemellä itään Saisista. Nykyisin kaupungin paikka on Damiettan suuhaaran länsipuolella.
Sebennytos oli Ala-Egyptin ja Memfiin välisiä kauppapaikkoja. Sieltä oli kotoisin historioitsija Manetho. Tämä mainitsee kaupungin olleen paikka, josta faarao Nektanebo I aloitti hyökkäyksensä persialaisia maahantunkeutujia vastaan. Kaupungin asukkaista käytettiin etnonyymiä "Sebennytēs" (.
Sebennytoksessa oli Nektanebo I:n aloittama temppeli, joka oli omistettu Onuris-Shulle eli Anhurille, jonka kreikkalaiset yhdistivät sodanjumala Areeseen. Temppelin rakentamista jatkettiin Nektanebo II:n aikana sekä edelleen ptolemaiosten aikana hellenistisellä kaudella. Sen jäänteet olivat pystyssä vielä 1400-luvulla. Nykyaikaan kaupungista on säilynyt vain vähän jäänteitä, sillä kiviä on käytetty uudelleen muualla, ja paljon on tuhoutunut Niilin tulvien vuoksi kanavien hoidon taannuttua.
Kaupungin paikkaa on tutkittu 1800-luvun lopulta saakka. 1900-luvun lopulla on tutkittu ennen kaikkea sen epigrafeja.
Klemens Junoza

Klemens Junosza, oikea nimi Szaniawski, (1849–1898) oli puolalainen kirjailija. Oltuaan jonkun aikaa virkamiehenä hän eli maanviljelijänä kotikylässään ja vuodesta 1877 Varsovassa toimittajana. Hän on kuvannut puolalaisen maaseudun oloja asiantuntevasti. Hänen monista kertomus ja kansannäytelmäkokoelmistaan mainittavia ovat "Z mazurskiej ziemi" (’Masurilaisseuduilta’, 1884), "Nasi žydzi w miasteczkachi na wsiach" (’Juutalaisemme kauppaloissa ja kylissä’, 1889), "Syzyf" (1891), kertomukset "Na zgliszczach" (’Palavilla raunioilla’), "Icek pod’wójny" ('Kaksinkertainen Icek') ynnä muuta, kansannäytelmä "Chlopski mecenas" ('Talonpoikaismesenaatti', 1880).
H. V. Kaalund

Hans Vilhelm (H. V.) Kaalund (kesäkuu 1818 Kööpenhamina – 27. huhtikuuta 1885) oli tanskalainen runoilija. Hänellä oli tarkka muoto- ja väriaisti, ja hän tutki aikaisemmin kuvanveistoa ja maalausta, mikä ilmenee varsinkin hänen lyriikkansa värikkäissä luonnonkuvissa. Hänen tuotannostaan mainittavia ovat muun muassa runokokoelma "Et foraar" (1858) ja lyyrinen draama "Fulvia" (1875).
Ruusukekonokka

Ruusukekonokka ("Sinosuthora webbiana") eli aiemmalta nimeltään ruusutimali on kerttuihin kuuluva lintulaji. Lajia tavataan Itä-Aasiasta.
Koko ja ulkonäkö.
Ruusukekonokka on melko pienikokoinen lintu ja voi kasvaa 12–13 cm pitkäksi. Sukupuolet muistuttavat toisiaan ulkonäöltään. Ruusukekonokka on yleisväritykseltään vaaleanpunertavan ruskea. Lajin päälaki ja siivet ovat tummemman kastanjanruskeat. Ruusukekonokan vatsa on väriltään kellertävän ruskea. Linnun nokka on lyhyehkö, tukeva ja väriltään harmaa. Pyrstö on pitkä ja harmaa.
Levinneisyys ja elinympäristö.
Ruusukekonokan levinneisyysalue ulottuu Vietnamin pohjoisosasta Kiinan keski- ja itäosien läpi Taiwaniin, Pohjois- ja Etelä-Koreaan sekä Venäjän kaakkoisimpaan osaan. Lajin elinympäristöä ovat pensaikot ja ruovikot, mutta sitä tavataan myös bambumetsistä, teeviljelyksiltä ja pihoista. Se liikkuu usein parvissa. Ruusukekonokan ravintoa ovat siemenet.
Punto Fijo

Punto Fijo on kaupunki pohjoisessa Falcónin osavaltiossa, Luoteis-Venezuelassa. Punto Fijo sijaitsee Venezuelanlahden rannalla. 
Historia.
Punto Fijo syntyi 1960-luvulla niemimaan suurimmaksi kaupunkikeskukseksi. Punto Fijosta kasvoi nopeasti teollisuusalue, sillä Punto Fijolla sijaitsi öljykenttiä, suuria öljynjalostamoita, Punta Cardónin ja Amuayn pienet satamat ja Las Piedrasin lentokenttä. Satamien johdosta, säiliöaluksien oli helppo tulla öljynjalostamoihin. Kaupunki on myös suosittu ostosalue, tullittoman alueen johdosta.
Trooppinen house

Trooppinen house on deep housen alalaji, jossa on elementtejä myös dancehallista sekä baleaarisesta musiikista. Kyseisen lajityypin esittäjiä on nähty usein lukuisilla kesäfestivaaleilla kuten Tomorrowlandissä. Artisteihin jotka ovat tehneet lajityyppiä tunnetuksi, lukeutuvat Thomas Jack, Kygo, Matoma, Lost Frequencies, Seeb ja Klingande.
Trooppisen housen tarina alkaa 2000-luvun lopulta, kun Bob Sinclar sekä Yves Larock toteuttivat kansainvälisiä hittikappaleita, joissa oli lukuisia trooppisen housen elementtejä. He olivat saaneet inspiraatiota tekemäänsä musiikkiin 1980-luvun Hi-NRG -musiikista sekä muista sen ajan elektronisen musiikin alalajeista. Vuonna 2012 Unicorn Kid loi tropical raven, vauhdikkaamman muodon lajityypistä joka tultaisiin tuntemaan trooppisena housena. Lajityyppi nousi kuitenkin suureksi trendiksi vasta vuonna 2013 kun Klangkarussell julkaisi kappaleen "Sun Don't Shine", jota seurasivat perässä muun muassa Kygo ja Robin Schulz heidän tuotannollaan.
Ny Dag

Ny Dag oli vuosina 1930–1990 ilmestynyt ruotsalainen sanomalehti, joka oli Ruotsin kommunistisen puolueen (vuodesta 1967 Vasemmistopuolue kommunistit) puoluelehti.
Historia.
Hugo Sillénin johtama Ruotsin kommunistisen puolueen stalinistinen oppositio perusti "Ny Dagin" puolueen hajotessa vuonna 1930, jolloin sen lehti "Folkets Dagblad Politiken" jäi Sosialistisen puolueen muodostaneen enemmistön haltuun. 
Vuosina 1940–1943 "Ny Dagin" jakelu oli kielletty, jolloin sitä levitettiin laittomasti. Vuosina 1974–1982 "Ny Dag" tunnettiin nimellä "Arbetartidningen Ny Dag" sen yhdistyttyä Göteborgissa ilmestyneen "Arbetartidningenin" kanssa.
"Ny Dag" oli päivälehti vuoteen 1965 saakka, jolloin se muuttui kahdesti viikossa ilmestyväksi. Lehti ajautui konkurssiin ja lakkautettiin vuonna 1990.
Da 5 Bloods

Da 5 Bloods on vuonna 2020 ensi-iltansa saanut yhdysvaltalainen sotadraamaelokuva, jonka on ohjannut Spike Lee. Sen pääosissa ovat Delroy Lindo, Jonathan Majors, Clarke Peters, Norm Lewis, Isiah Whitlock Jr., Mélanie Thierry, Paul Walter Hauser, Jasper Pääkkönen, Jean Reno ja Chadwick Boseman. Elokuva kertoo neljästä afroamerikkalaisesta Vietnamin sodan veteraanista, jotka palaavat Vietnamiin vuosikymmenten jälkeen.
"Da 5 Bloods" sai ensi-iltansa 12. kesäkuuta 2020 tilausvideopalvelu Netflixissä.
Toomas

Toomas on miehen etunimi. Se on Tuomas-nimen virolainen vastine ja yksi Viron yleisimmistä etunimistä.
Toomas-nimeä käytetään myös Suomessa. Digi- ja väestötietoviraston mukaan se on elokuuhun 2023 mennessä ollut etunimenä noin 1 330–1 340 miehellä. Nimi ei sisälly suomalaiseen almanakkaan.
Trooppinen musiikki

Trooppinen musiikki on musiikkilajityyppi, jota käytetään musiikkiteollisuudessa erottamaan latinalainen musiikki karibialaisesta. Se käsittää espanjankielisiltä saarilta sekä Karibian rannikoilta lähtöisin olevaa musiikkia kuten salsaa.
"Trooppinen musiikki" sai alkunsa 1940- ja 1950-luvuilla, kun samanniminen termi luotiin kattamaan aivan kaikki musiikki hispanolilaisesta Karibiasta peräisin oleva musiikki kuubalaista musiikkia lukuun ottamatta, jolla oli oma kategoriansa ja markkinarakonsa amerikkalaisilla (sekä pienissä määrin eurooppalaisilla) musiikkimarkkinoilla. Myöhemmin 1900-luvulla tapahtuneen Kuuban vallankumouksen jälkeen trooppinen musiikki sai laajemman merkityksen ja alkoi korvaamaan lukuisia karibialaisia lajityyppejä kuten cumbiaa ja sonia sisämaan lajityypeistä kuten tejanosta ja norteñosta.
"Trooppinen musiikki" sisältää sekä eurooppalaisia (tres, piano, trumpetti ja timbaalit) että afrikkalaisia soittimia (congarummut, bongorummut ja marimba). Myöhemmin musiikkiin on liitetty mukaan myös nykyaikaisia soittimia kuten syntetisaattoria ja rumpukoneita.
Alavuden nuorisoseurantalo

Alavuden nuorisoseurantalo oli Alavudella Kuortaneentiellä sijainnut nuorisoseurantalo. Talo tuhoutui tulipalossa 31. toukokuuta 2020. Talo oli kesästä 2019 Riihon Käyttökone Oy:n omistuksessa, joka hankki sen pakkohuutokaupasta. Talo oli tarkoitus kunnostaa ja myydä varastokäyttöön. Talo oli kylmillään, eikä siinä ollut sähköjä.
Talossa järjestettiin aiemmin kansanmusiikki- ja pop-tapahtumia sekä monenlaisia juhlia, kuten Lakeuden kutsu -kansanmusiikkikonsertit. 
Talolla esiintyneitä artisteja ovat muun muassa Juice Leskinen Slam, Kirka, Pepe &amp; Paradise, Raptor, 2Unlimited, Samuli Edelmann, Neljä Ruusua, HIM, Dingo, Yö, Hurriganes, Danny, Vieno Kekkonen.
Kuhmon yhteislukio

Kuhmon yhteislukio on Kuhmon keskustaajamassa toimiva lukio. Lukiolainen voi valita yleislinjan vaihtoehtona vähintään 12 kurssia musiikkia sisältävän musiikkilinjan. Vuonna 2018 lukiota kävi 108 oppilasta. 
Lukiolla on ollut oma blogi 2010-luvun alkupuolelta lähtien.
Dancerock

Dancerock on post-discon alalaji, jolla on yhteyksiä myös poprockiin ja post-punkiin. Lisäksi siihen on otettu vaikutteita myös rhythm and bluesista. Lajityyppi sai alkunsa 1970- ja 1980-luvun vaihteessa punkin sekä diskomusiikin suosion hiipuessa. Dancerockin alkuaikojen merkittäviin kappaleisiin lukeutuvat muun muassa Gina X:n "No G.D.M.", Russ Ballardin "On The Rebound". Artisteista tunnetuimpia ovat muun muassa Dinosaur L, Liquid Liquid sekä Polyrock.
"Dancerock" on luonut myös alun kahdelle uudelle musiikkilajityypille, vaihtoehtotanssille ja grebolle.
Future bass

Future bass on sateenvarjotermi bassmusiikille, jolle ominaisia piirteitä ovat heikommat dropit, sykkivät synteettiset soinut, eksoottiset lyömäsoittimet sekä joissakin tapauksissa vaskipuhaltimen äänet. Lajityypin pioneerasivat muun muassa tuottajat Flume, Lido ja Cashmere Cat. Lajityypin suosiota nostattivat merkittävästi 2010-luvun puolivälissä muun muassa Louis the Child, Marshmello ja Mura Masa. Vuotta 2016 on pidetty lajityypin läpimurtovuotena.
WiderScreen

WiderScreen on vuodesta 1998 ilmestynyt akateeminen verkkolehti, joka keskittyy multimediaalisesti ja monitieteellisesti audiovisuaalisen ja digitaalisen kulttuurin tutkimuksen julkaisemiseen. Lehdessä käsitellään esimerkiksi elokuvan, television, pelien, sosiaalisen median ja uuden tekniikan alueita ja niiden välisiä rajojen ylityksiä. WiderScreen on yksi Suomen vanhimpia yhä toiminnassa olevia verkkojulkaisuja. 
Vuonna 2012 WiderScreen muuttui kokonaan vertaisarviointiin perustavaksi akateemiseksi julkaisuksi. Julkaisu päätettiin samassa yhteydessä muuttaa kaksikieliseksi (englanti/suomi). Toimituskunnan jäsenet, kirjoittajat ja arvioitsijat edustavat elokuva- ja mediatutkimuksen, historiantutkimuksen, viestintätutkimuksen, pelitutkimuksen, visuaalisen kulttuurin sekä digitaalisen kulttuurin oppialoja. Tällä hetkellä lehden toimituskunnan jäsenet edustavat kuutta kotimaista korkeakoulua ja kahta kansainvälistä korkeakoulua. Tieteellisten seurain valtuuskunta myönsi 23.1.2015 WiderScreenille oikeuden käyttää virallista TSV-tunnusta. 
Verkkolehden keskeistä sisältöä ovat vertaisarvioidut tieteelliset artikkelit. Lisäksi WiderScreen julkaisee katsauksia, haastatteluja ja kolumneja, joiden tehtävänä on avata monipuolista tutkimuskenttää laajalle yleisölle ja alasta kiinnostuneille. Keskeisenä osana lehden toimintaa toimivat myös arvostelut, joissa kriittisesti avataan alan tuoreinta kirjallisuutta sekä mahdollisuuksien mukaan erilaisia mediatuotantoja. 
WiderScreenin julkaisijataho on Filmiverkko ry, joka on voittoa tavoittelematon suomalainen elokuva-alan verkkojulkaisija. Yhdistys ylläpitää myös elokuvajulkaisu Film-O-Holicia.
Pielukset

Pielukset ("Lobularia") on ristikukkaiskasvien (Brassicaceae) heimoon kuuluva pieni kasvisuku. Sukuun kuuluu noin viitisen lajia.
Pielukset ovat yksivuotisia ja harmahtavakarvaisia ruohovartisia kasveja. Niiden varsi on yleensä haarova ja kasvutapa vaihtelee maanmyötäisestä kohenevaan. Lehdet ovat ehyitä ja hammaslaitaisia. Kukkien terälehdet ovat valkoisia tai punertavia. Hedelminä olevat lidut ovat soikeita tai päärynänmuotoisia.
Pielusten sukuun kuuluu koristekasvina viljeltävä tuoksupielus eli valkopielus ("Lobularia maritima").
Barnstablen piirikunta

Barnstablen piirikunta () on Yhdysvaltojen Massachusettsin osavaltiossa sijaitseva piirikunta. Sen väkiluku oli 212 990 vuonna 2019. 
Piirikunnan muodostaa Cape Codin niemimaa läheisine pikkusaarineen. Niemimaan eteläpuoliset isot saaret kuten Martha’s Vineyard ja Nantucket kuuluvat kuitenkin omiin piirikuntiinsa.
Piirikunnan hallintokeskus on Barnstablen kaupunki niemimaan etelärannalla. Piirikunta perustettiin vuonna 1685.
Franklinin piirikunta (Massachusetts)

Franklinin piirikunta () on Yhdysvaltojen Massachusettsin osavaltiossa sijaitseva piirikunta. Sen väkiluku oli 70 180 vuonna 2019. Piirikunnan hallintokeskus on Greenfieldin kaupunki. Piirikunta perustettiin vuonna 1811 ja sai nimensä Benjamin Franklinilta.